钦定古今图书集成/理学汇编/文学典/第062卷 > 杨凝式
## 钦定古今图书集成/理学汇编/文学典/第062卷 > 杨凝式

按《五代史杨涉传》：涉子凝式，有文词，善笔札，历事梁、
唐、晋、汉、周，常以心疾致仕，居于洛阳，官至太子太保。
按《齐东野语》：“杨凝式居洛日，将出游，仆请所之，杨曰：
‘宜东游广爱寺’。仆曰：‘不若西游石壁寺’。凝式曰：‘姑游
广爱’。仆又以石壁为请，凝式曰：‘姑游石壁’。”闻者为之
抚掌。

按《闻见前录》：杨凝式少师，唐昭宗朝为直史馆，宰相
涉之子也。朱全忠逼唐禅位，涉为奉传国宝使，凝式
曰：“大人为唐宰相，使国家至此，不可为无过，况乎持
天子玺绶与人，虽保富贵，奈千载何？盍辞之？”涉大骇
曰：“汝欲灭吾族！”神色不宁者数日。全忠既篡弑，凝式
历梁、唐、晋三朝，阳狂不任事，累官至太子少师。